text: Politi om streetracere: De bliver nok trætte af bøder
  03 oktober 2014 kl. 18.20
  Der er her til aften igen streetrace på havnen i Esbjerg. Politiet er også massivt tilstede.
  Efter flere år uden ulovligt streetrace i Esbjerg, er der i aften, for anden fredag i træk, indkaldt til demonstration på havnen i Esbjerg. Det sker, fordi Esbjerg Kommune ikke har afsat penge til en bane ved Korskroen.
  Det har gjort streetracerne sure, så nu er de tilbage på de offentlige veje.
  -Det er jeg ærgerlig over. Det handler om trafiksikkerhed, og de kedelige statistikker der findes med høje hastigheder og tilskadekomne i trafikken, fortalte operativ leder ved Færdselsafdelingen hos Syd- og Sønderjyllands Politi, Søren Knudsen, til TV SYD fredag aften, direkte fra havnen i Esbjerg.
  -Vi forholder os til hvilke lovovertrædelser der måtte komme, og er der vedvarende overtrædelser, vil vi også være vedvarende med at holde øje. Og jeg tror, de bliver hurtigere trætte af at få bøder, end vi gør af at give dem, fortalte han.
  